作者：高观国
词牌/韵律：解连环

paragraphs: 露条烟叶。
惹长亭旧恨，几番风月。
爱细缕、先窣轻黄，渐拂水藏鸦，翠阴相接。
纤软风流，眉黛浅、三眠初歇。
奈年华又晚，萦绊游蜂，絮飞晴雪。
依依灞桥怨别。
正千丝万绪，难禁愁绝。
怅岁久、应长新条，念曾系花骢，屡停兰楫。
弄影摇晴，恨闲损、春风时节。
隔邮亭，故人望断，舞腰瘦怯。